**\_\_. tétel: Az egyszerűbb szóképek köznyelvi és szépirodalmi szövegekben**

A szóképek (vagy trópusok) a költői nyelv jellemző kifejezőeszközei. A mindennapi beszélgetésekben, szóhasználatban is rendszeresen használunk szóképeket például amikor a csésze füléről beszélünk, a huszonegyedik század vívmányairól diskurálunk.

Szóképek, trópusok, költői képek – ezek a fogalmak ugyanarra utalnak: a nyelv azon viselkedésére, hogy a megnevezett dolog önmagán túl valami mást jelent. Szóképeknek nevezzük a képszerű kifejezésmódnak azon változatait, amikor egy fogalomról a másikra névátvitel történik. A névátvitel egy kiinduló és egy céloldalt feltételez: az előbbit fogalmi síknak (vagy egyszerűen fogalomnak), az utóbbit képi síknak (egyszerűbben: képnek) nevezzük. A fogalmi és a képi sík kapcsolatának jellege határozza meg a szókép típusát. Ezen stílusjelenségek többféleképpen is osztályozhatók.

**A metafora** két dolog, tárgy, esemény, vagy személy azonosítása, valamilyen külső vagy belső tulajdonság, hangulati hasonlóság alapján. **Teljes metaforáról** beszélünk, ha mind a képi, mind a fogalmi sík jelen van a szövegben, mint például Petőfi híres versének refrénjében (A természet vadvirága): „A korláttalan természet / Vadvirága vagyok én.” A lírai én önmagát (én; fogalmi sík) azonosítja a korláttalan természet vadvirágával (képi sík), kettőjük között az azonosítást lehetővé tevő közös jegy ugyanis a szabadság, a kötetlenség. A metafora másik típusában, az **egyszerű vagy egytagú metaforában** csupán a képi sík van jelen, a fogalmi oldalt nekünk kell kitalálnunk; jó példa erre az imént idézett vers felütése: „Mit ugattok, mit haraptok / Engemet, hitvány ebek!” A hitvány ebek megnevezés a költőt elmarasztaló kritikusokra vonatkozik.

A metaforával rokon képek a hasonlat, a megszemélyesítés és a szinesztézia. **A hasonlat** tulajdonképpen abban különbözik a metaforától, hogy a fogalmi és a képi oldal között nem azonosítás, hanem kevésbé szoros kapcsolat, hasonlítás érhető tetten**. A megszemélyesítés** fogalmi oldalán élettelen dolog (tárgy, természeti jelenség, elvont fogalom stb.) áll, képi síkján pedig vagy ember (megszemélyesítés), vagy az embertől különböző dolog.

A metafora típusú képek közé soroljuk még a **szinesztéziát** (gör. ’együttérzés, összeérzékelés’) is, amelyben olyan benyomásokat kapcsolunk össze, amelyek különböző érzékelési területről származnak.

**A metonímia** típusú képekben a fogalmi és a képi sík között a kapcsolatot az érintkezés teremti meg. Az érintkezés különféle jellegű lehet: jelölhetünk egy dolgot a helyével (alszik az egész ház – azaz a házban lakó emberek!), idejével (a bevezetésbeli a huszonegyedik század vívmányai szószerkezet jelentése: ’a huszonegyedik században élő emberek vívmányai’), anyagával (a rabot vasra verik). Metonímiának tekintünk még egyéb asszociációs kapcsolatokat is.

\_

Feladat: **Ismertesse a fontosabb szóképeket! Az alábbi műrészletekben melyiket ismeri fel?**

„Véle jün haragos ötször ötven szablya.” - 1

„Beszél a fákkal a bús őszi szél” - 2

„Egy kirakatban lila dalra kelt / Egy nyakkendő” – 3

„Mint komor bikáé, olyan a járása” – 4

„Pajkos gyermek a sors, csak úgy játszik véle.” – 5

1 metonímia szablya a katonák helyett

2 megszemélyesítés

3 szinesztézia hallás és látvány összekeveredik

4 hasonlat

5 metafora (és megyszemélyesítés)